**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Φόρου Προστιθέμενης Αξίας (Τροποποιητικός) (Αρ. 4) Νόμος του 2022»**

**Παρόντες:**

 Χρύσης Παντελίδης, αναπλ. πρόεδρος Σωτήρης Ιωάννου

 Χάρης Γεωργιάδης Ηλίας Μυριάνθους

 Ονούφριος Κουλλά Αλέκος Τρυφωνίδης

 Σάβια Ορφανίδου **Μη μέλη της επιτροπής:**

 Αντρέας Καυκαλιάς Σταύρος Παπαδούρης

 Χρίστος Χριστοφίδης

 Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 12 και 19 Σεπτεμβρίου 2022. Στην πρώτη συνεδρία κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Οικονομικών, του Τμήματος Φορολογίας του ίδιου υπουργείου και της Νομικής Υπηρεσίας της Δημοκρατίας.

 Σημειώνεται ότι, στο πλαίσιο της συζήτησης του υπό αναφορά νομοσχεδίου, στην πρώτη συνεδρία παρέστη επίσης η πρόεδρος της επιτροπής κ. Χριστιάνα Ερωτοκρίτου.

 Σκοπός του προτεινόμενου νόμου είναι η τροποποίηση του περί Φόρου Προστιθέμενης Αξίας Νόμου, ώστε η μέθοδος της αντίστροφης χρέωσης φόρου προστιθέμενης αξίας (ΦΠΑ) να εφαρμόζεται και στην περίπτωση παράδοσης ακατέργαστων και ημικατεργασμένων πολύτιμων μετάλλων.

 Σύμφωνα με τα κατατεθέντα στοιχεία, με βάση το άρθρο 199α της Οδηγίας 2006/112/ΕΚ του Συμβουλίου της 28ης Νοεμβρίου 2006 σχετικά με το κοινό σύστημα φόρου προστιθέμενης αξίας, παρέχεται η δυνατότητα στα κράτη μέλη να εφαρμόζουν τη μέθοδο της αντίστροφης χρέωσης για παραδόσεις ακατέργαστων και ημικατεργασμένων μετάλλων, συμπεριλαμβανομένων πολύτιμων μετάλλων, εφόσον δεν καλύπτονται από το ειδικό καθεστώς για μεταχειρισμένα μέταλλα ή για επενδυτικό χρυσό.

 Στο πλαίσιο της εξέτασης του νομοσχεδίου, η εκπρόσωπος του Υπουργείου Οικονομικών δήλωσε ότι ο τρόπος με τον οποίο πραγματοποιείται η εμπορία μεταχειρισμένων κοσμημάτων στην Κύπρο, κυρίως χρυσού και αργύρου, καθώς και ο τρόπος με τον οποίο τα υποκείμενα στον φόρο πρόσωπα που εμπορεύονται στον τομέα αυτό αποδίδουν και διεκδικούν επιστροφή ή και έκπτωση ΦΠΑ, στο πλαίσιο άσκησης της επιχειρηματικής τους δραστηριότητας, ενέχουν τον κίνδυνο απώλειας δημόσιων εσόδων από ΦΠΑ.

 Ως εκ τούτου, με τις προτεινόμενες ρυθμίσεις και με στόχο να διασφαλιστούν τα δημόσια έσοδα και να καταστεί δυνατή η αντιμετώπιση φαινομένων φοροδιαφυγής, προωθείται η εφαρμογή απλοποιημένης διαδικασίας, η οποία ήδη εφαρμόζεται σε άλλους τομείς του εμπορίου, ώστε τα υποκείμενα στον φόρο πρόσωπα που αγοράζουν ακατέργαστα και ημικατεργασμένα πολύτιμα μέταλλα να αποδίδουν τον ΦΠΑ με τη μέθοδο της αντίστροφης χρέωσης, ενώ τα πρόσωπα που παραδίδουν τα εν λόγω αγαθά να μην καταβάλλουν τον ΦΠΑ.

 Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

27 Σεπτεμβρίου 2022

Αρ. Φακ.: 23.01.063.126-2022

ΣΧΚ/ΠΧ/ΣΘ/NA